
Introducere 


Trebuie să precizăm încă de la început că lucrarea de față reflectă preocupările 
personale privind cercetarea temei forma şi metamorfozarea ei, atât în ceea ce priveşte 
cercetarea practico-artistică, cât şi studiul aspectelor teoretice legate de temă. Consultarea 
unor volume şi studii ştiinţifice cu privire la artele vizuale în general şi sculptura în mod 
special, semnate de cercetători importanți în domeniu şi nu numai, a reprezentat baza de 
argumentare pentru ideile care s-au coagulat în jurul temei centrale. 

Din punctul de vedere al artistului — creator, am pus în evidență convingerile mele 
estetice asupra problemelor sculpturii moderne, prin prisma propriei viziuni asupra formei. 

Ca practician în domeniul artelor vizuale, am dorit să evidențiez o parte din 
concluziile la care am ajuns, pe parcursul carierei artistice şi a studiului dedicat cercetării 
conceptului de metamorfozare a formei plastice. 

Alegerea temei de cercetare pentru teza de doctorat, intitulată - Forma şi 
metamorfozarea ei, în artele vizuale din prima jumătate a sec. XX a fost determinată inițial 
de emoția pe care am simțţit-o, de înţelegerea şi aprecierea configurărilor tridimensionale. 

Dovezile precum întoarcerea la primitivism, mitologia antică, la zonele vechilor 
civilizații trans-oceanice şi precolumbiene, la misterele întunecate ale Evului Mediu, la emoția 
şi dramatismul Barocului şi la sintezele de limbaj sau de expresie plastică ale formei din 
cubism sau suprarealism, reprezintă ecourile unor epoci în care arta a atins importante stadii 
de dezvoltare stilistică, ce s-au reflectat în complexitatea abstractizărilor moderne din istoria 
artei. 

Interogațiile care m-au frământat începând din perioada formării artistice realizate la 
Colegiul Naţional de Artă Octav Băncilă, s-au transformat în adevărate lait-motive 
aprofundate în cadrul studiilor academice. Motivele conducătoare au devenit idei şi concepte 
dezvoltate odată cu debutul expozițional, extrapolând importanţa acestei problematici în 
mediul studiilor masterale, prin disertaţia Metamorfozele realului de la estetic - la artistic. 

Titlul - Forma şi metamorfozarea ei în artele vizuale din prima jumătate a sec. XX, ne 
trimite cu gândul la o perspectivă general — descriptivă, urmărind în paralel, ecouri ale unor 
culturi şi civilizaţii din arealul ancestral, către orizonturile secolului vizat. 

Cercetarea formei şi metamorfozării ei în Artele vizuale din prima jumătate a sec. XX, 
nu ar fi posibilă decât printr-o observaţie şi o analiză de ansamblu a evoluţiei formei pe 


această direcţie, într-un parcurs anevoios: de la Idee — Proces — Concept, la opera finală. 


Încă de la început, ne-am concentrat pe succesiunea matricială: Formă, Spaţiu — 
Timp, Arhetip, Simbol — Stil şi Metamorfoză. Determinismele şi cauzalitățile m-au preocupat 
atât pe parcursul cercetării temei propuse, cât şi în creația plastică proprie. 

Am considerat că ne-ar putea fi de un real folos o sinteză abstractă a procesului 
complex de metamorfozare plastică, pe care am intitulat-o — schema structurării metamorfice 
a formei. Până la percepția finală a creaţiei, suferind alteraţiile şi interpretările ce pot fi puse 
în relație cu nenumărați factori determinanți, forma plastică se purifică din punct de vedere 
stilistico-morfologic, printr-un proces deosebit de complex, cu amplificării exponenţiale în 
ceea ce priveşte expresivitatea ei. 

Elementele primordiale, de substanță ale materiei, coordonatele spaţio-temporale, 
omul şi realitatea cu valorile şi categoriile estetice sunt câteva dintre premisele de la care am 
pornit. Abordând problematica, de la haosul primordial al începuturilor, până la realitatea 
contemporană, construcţia sau zidirea ei oscilează între antinomiile contrastelor pe verticală, 
dintre: lumină — întuneric, ordine — dezordine, viață — moarte, htonian — celest, urât — frumos, 
bine — rău, în consecință pozitiv — negativ. În dezvoltarea structurii proiectului de cercetare, 
am recurs uneori, ca premise de lucru şi la interogaţii privind problemele dezbătute, în funcție 
de situaţie. 

Principalul scop a fost susţinerea semnificaţiilor şi a mesajelor propuse sau 
interpretate, prin modalităţile tehnice de abordare, exprimare şi înfăţişare a 
sentimentelor, ideilor şi stărilor sufleteşti. 

În atelierul de creaţie - laboratorul artistic de transpunere, volumele şi 
spectaculozitatea expresiei vizuale au ca scop final implementarea concluziilor la care 
am ajuns, respectiv, a conceptului de formă metamorfozată tridimensional. 

Printre obiectivele preliminare pe care le-am propus în cadrul cercetării formei 
metamorfozate în artele vizuale am stabilit: 

- observarea detaliată a unor aspecte legate de metamorfoza plastică a unor elemente de 
expresivitate din secolul al XIX - lea şi începutul secolului al XX - lea; 

- analiza detaliată interdisciplinară şi transdisciplinară a expresiei plastice, a contextului 
spaţio - temporal în care aceasta este metamorfozată de creatori şi a conceptului reprezentat 
de fond; 

- comparatia transgresivă a schimbului unor repere estetico — stilistice, pornind chiar de la 
structurarea fundamentală a unor elemente de morfologie, care aparțin arhetipurilor formei; 
- evidenţierea rolului şi importanţei mitului în construcția formei cu caracter simbolic; 

- aprecierea valorii simbolului în transmiterea mesajului plastic, prin importanța 


emblematică a formei, conferită într-un anumit contextul spaţio - temporal; 


- problematizarea unor reciprocităţi privind metamorfoza, ca proces specific bivalent, 
determinat de stimulul mişcare; 

- abordările vaste ale metamorfozării plastice a formelor în creaţiile unor reprezentanți 
din curentele sau tendinţele animate şi susținute prin mişcările artistice din prima jumătate a 
secolului al XX — lea; 

- implementarea şi readaptarea adecvată, prin interpretarea proprie, a unor concepte 
sculpturale consacrate, în sfera creaţiei personale. 

Dintre dificultățile cu care m-am confruntat în abordarea temei de cercetare 
amintesc: 

- urmărirea stadiului de cercetare al temei alese, în complexul bibliografic ce prezintă 
puncte de vedere diferite (uneori condensat sau polarizat, alteori izolat sau disparat); 

- selectarea lucrărilor teoretice marcante, a listei de autori şi a creațiilor plastice care ne 
interesau în realizarea scopului central şi a obiectivelor principale ale tezei; 

- alegerea imaginilor, a fotografiilor adecvate cu lucrările autentice ale artiştilor (înlăturarea 
suspiciunilor care planau cu privire la originalitatea unor opere sau verosimilitatea 
semnăturii); 

- depistarea cu exactitate a datei, mediului de execuţie, locului de amplasare şi a muzeului 
sau galeriei deținătoare în prezent (problemă perfectibilă). 

Pentru stabilirea stadiului cercetării temei şi al creaţiei plastice şi fundamentarea 
unor premise de lucru, am folosit pentru început dicționare, lexicoane, enciclopedii, tratate 
şi diverse ghiduri de specialitate. Documentarea cu privire la tema propusă a presupus 
parcurgerea unor volume semnate de cercetători consacraţi în plan național şi internațional, 
atât în istoria artei, cât şi în critica de specialitate. 

Dicţionarul de Artă modernă şi contemporană, elaborat de criticul de artă Constantin 
Prut, [Editura Univers Enciclopedic, Bucureşti, 2002], a reprezentat o adevărată hartă în 
orientare, prin informațiile consistente din biografii clare şi avizate, privind autorii curentelor, 
tendințelor şi inițiatorii mişcărilor implicaţi în promovarea conceptelor de formă care ne-au 
interesat. 

Prin contextualizarea socio - culturală a noii realități vizual — estetice, Albert Châtelet 
şi Bernard-Philippe Groslier, coordonatorii Enciclopediei Larousse - Istoria artei, fac o 
analiză a artei sec. al XX — lea, foarte utilă pentru atingerea obiectivelor urmărite în tema de 
cercetare propusă. O altă lucrare importantă, foarte bine documentată, sub coordonarea 
autorilor Jean Chevalier şi Alain Gheerbrant, consultată pentru analiza valorilor arhetipale 
ale simbolurilor este Dicționarul de simboluri — mituri, vise, obiceiuri, gesturi, forme, figuri, 


culori, numere [Editura Polirom trad. de Micaela Slăvescu, Laurenţiu Zoicaş]. 


Creaţiile plastice grupate după funcțiile şi problematicile menţionate, pe structura 
prevăzută în cuprins, reprezintă o pondere importantă în conţinutul acestei teze. 

Pasiunea şi importanța cu care unii cercetători au tratat tema metamorfozelor, ne-au 
determinat să apreciem afirmaţia că, într-adevăr, formele pretind o analiză specială. 

Academicianul român Răzvan Teodorescu, prefațând studii ale unor importanți 
dascăli de specialitate europeni, estici sau occidentali, a adus în atenţie preocuparea marilor 
cercetători privind deformările, cauzalități ale excentricului din arta secolului al XX — lea. 
Descoperirea semnificaţiilor profunde în viziunea profesorului de istoria artei medievale de la 
Universitatea din Sorbona - Henri Focillon, sau a lituanianului Jurgis Baltrušaitis în 
demersul euristic şi discursul hermeneutic, au condus la construirea legendei formelor. 

Tratarea operei de artă după coordonatele spațio-temporale a fost abordată de mulți 
autori, printre care, Pierre Francastel în lucrarea cu titlul - Realitatea figurativă — Elemente 
structurale de sociologie a artei. Autorul ne pune în lumină conceptualizările noțiunilor legate 
de formă, spaţiu şi timp în artele plastice. 

Printre personalităţile care au contribuit la investigarea perspectivei în diferite 
epoci, am considerat că trebuie să-l menționăm mai ales pe Leon Batista — Alberti, 
remarcant teoretician al artei, în Quattrocento, care a afirmat că arta e un mijloc de 
cunoaştere iar pictura e cunoaşterea naturii în perspectivă. Fillipo Brunelleschi, Leonardo 
Da Vinci şi Albrecht Diirer reprezintă doar o parte dintre reprezentanţii unor cercetări 
importante referitoare la redarea spaţiului în opera de artă. 

Herbert Read, autorul mai multor lucrări, printre care Semnificația artei, Imagine şi 
idee sau Originea formei în artă, adept al distincţiei lui Platon dintre forma relativă şi forma 
absolută, a admis concluzia că formele operelor de artă pot fi chiar împărțite în: 
arhitecturale sau arhitectonice şi simbolice, abstracte sau absolute. Valoarea acestora a fost 
propusă în raport indirect față de gradul de complexitate. 

Parafrazându-l pe esteticianul Marcel Zahar, autorul studiului Arta timpului nostru 
[Editura Meridiane, Bucureşti, 1973, trad. de Rodica Savopol], constatăm că majoritatea 
foviştilor, scindându-şi grupurile constituite, au considerat că lumina şi culoarea erau 
insuficiente pentru a cuprinde întregul universului uman şi au apelat în mod special la formă. 
Elaborarea acesteia prin intermediul abstractizărilor conferite de funcția simbolică, a condus 
la noi exprimări morfologice, care ulterior au depăşit graniţele tradiționale ale artelor. 

Observând ceea ce s-a întâmplat cu toate acumulările din artele vizuale din prima 
Jumătate a secolului al XX — lea, Alexandra Titu, în lucrarea — Experimentul în arta 
românească după 1960, confirmă faptul că la trecerea dintre secolul XX şi XXI, arta rămâne 


sub puternica influenţă a experimentului şi se confruntă cu seturi de probleme dintre cele mai 

relevante, cum ar fi relația dintre tradiție şi actualitate, dintre zonele de emergență ale 
modelelor culturale şi periferii. 

Actualmente, ideea de centricității şi excentricităţii, susținută şi de alți autori, 
reprezintă un fundament al raportului dintre expansiunea universalist — globalistă şi 
specificitatea culturilor zonale. În spaţiul comunitar european asistăm în prezent la o 
reevaluare şi o reconsiderare a valorilor naționale reprezentate de tradiție. Atitudinea noastră 
față de această tendinţă nu poate fi decât una încurajatoare şi stimulatoare pentru promovarea 
realizărilor artistice româneşti, în scopul studierii autenticității formelor de expresie din 
domeniul vizual. 

Pentru a sublinia încă odată valoarea surselor de documentare, amintim că 
Enciclopedia Rao, 2003 - Larousse - Istoria Vizuală a artei [Editura Univers enciclopedic 
trad. din lb. franceză: Alina Dimitriu, Liana Filimon şi Denia Mateescu) a fost realizată sub 
coordonarea directă a reputatului profesor de Istoria artei contemporane de la Universitatea 
Paris X — Nanterre - Claude Frontisi (director al Centrului de cercetări interdisciplinare 
asupra artei contemporane Pierre-Francastel). Importanţa acestei surse de documentare 
rezultă din faptul că, enciclopedia a fost elaborată de un grup format din douăzeci de 
profesori, doctori, cercetători, în colaborare cu numeroşi istorici şi critici de artă. Ei şi-au 
fundamentat discursul pe curente, tendințe, grupări şi artişti independenţi, periodizând 
evoluţia artei în sec XX prin împărțirea secolului în două mari perioade, intitulându-le: 
Inventarea modernităţii (1901 - 1939) Arta sub semnul întrebării (1940 - 2001). 

Printre premisele de lucru în cercetarea de faţă se regăseşte ideea că Metamorfoza 
este principiul lumii multiplului, afirmaţie a poetului Publius Ovidius Naso în lucrarea sa - 
Metamorfoze. Artistul interpretează datele realității (ale formei percepute vizual şi tactil), 
remodelând cu ochiul minţii şi talentului său, prin îndemânare şi rafinament. Personal, susțin 
calitățile conferite de măiestria transpunerii vizual — plastice în cadrul operelor unor maeştri 
din arta secolului XX. 

Dorinţa noastră a fost să aducem în atenţie şi noutățile în ceea ce priveşte decriptarea 
mesajului transmis de unii creatori. Am utilizat corelaţiile hermeneutice fondate pe conceptele 
proprii de formă şi relaţie a acesteia cu spaţiul descris, sau în care opera X a fost integrată. 

Precizăm ca punct de plecare forma compusă după formă. După formă, nu rezultă 
decât forma cu un conţinut bine dedus. La structurarea generală a întregii lucrări au 
contribuit de asemenea şi acumulările unor informaţii de specialitate care au avut legătură 
directă sau indirectă cu subiectul tezei. Dobândite cu ajutorul unor documentări diversificate 
(tabere de creaţie şi de informare, participări la simpozioane pe teme apropiate zonei de 


interes, bursa Socrates de studii universitare la Universidad de Salamanca - Facultad de Bellas 


Artes, Spania), cercetările privind procesul de metamorfozare plastică al formei şi-au găsit 
rezonanțele atât în elaborarea lucrării de disertației intitulată - Metamorfozele realului de la 
estetic la artistic, cât şi în evoluţia creației proprii. 

Apropierea fizică sau virtuală de operele remarcabile din muzeele sau din sălile de 
spectacol ale lumii, constitue un real prilej al descoperirilor de noi semnificații transmise prin 
mesajele vizuale. 

Pasiunea care m-a însoțit pentru aprofundarea metamorfozelor a fost impulsionată şi 
marcată de descoperirea continuă a realizărilor artistice memorabile, ale unor artişti pe această 
temă în Muzeele: Prado, Rejna Sofia, Tisen - din Madrid şi Muzeul de Artă din Lyon. 

De la ancestralitate, la simbolism, expresionism şi suprarealism, valoarea 
incontestabilă a unor lucrări care prezintă mixturile şi hibridizările dendromorfe cu cele zoo- 
antropomorfe din arta precolumbiană (imaginile zeităților mayaşe), măştile şi statuile 
oceanice şi africane, sirenele, dragonii şi hipocampiile misteriosului Ev Mediu, alături de 
expresivitatea statuilor egiptene reprezentându-i pe Horus şi pe Seth, Vctoria din Samotrace, 
Bătălia centaurilor cu lapiţii, Apollo şi Daphne, Guernica şi tauromachiile lui Picasso sau 
Himera văzduhului, la simplitatea Cocoşilor, ori a Păsărilor în spațiu, au constituit arealul 
palpabil al formei, pe care am fundamentat discursul expresivităţii metamorfozelor. 

Din perspectivă cronologică, am structurat succesiunea capitolelor şi subcapitolelor 
printr-o desfăşurare logică, graduală, împărțind etapizat cercetarea. 

Argumentele prezentate anterior, mă îndreptăţesc să afirm cu certitudine faptul că în 
artele vizuale, miturile şi legendele conţinute, definite şi înfiripate, determină adepţii acestor 
direcții de cercetare ştiinţifică şi documentare artistică să născocească plăsmuiri dintre cele 
mai originale, încărcate de sens şi mesaj, conferind în timp valoare de simbol pentru creaţiile 


ce proclamă forma originară. 


Capitolul I 


Forma şi relaţia ei cu spaţiul în artele vizuale 


Inainte de a dezvolta structura iniţială a proiectului acestei teze, am considerat că 
trebuie conceptualizate, prin relaţie reciprocă, cele şapte noţiuni alese a constitui formula 
matricială amintită în argument. Am aplicat următoarea premisă de lucru: Formă, Spațiu — 


Timp, Arhetip, Simbol — Stil şi Metamorfoză. 

I. 1. Conceptul de formă, spaţiu şi metamorfoză 


Am observat detaliat ultimile conceptualizări ale ideilor specificate atât în 
subcapitolul I. 1. - Conceptul de formă şi spațiu, cât şi în subeapitolul I. 2. - Conceptul de 
arhetip şi de simbol. 

Plecând de la afirmaţia sculptorului Dan Covătaru potrivit căreia - simbolul devine 
aşadar semnul care păstrează un echilibru optim între conținut şi expresie, între spirit şi 
materie, între intelectual şi afectiv, am încercat să pun în legătură estetică, psihologică şi 


culturală, accepţiunile nuanţate ale acestui termen. 


I.2. Conceptul de arhetip şi de simbol 

Printr-o relaționare extinsă a analizei inter-disciplinare şi trans-disciplinare a 
cunoştinţelor privind forma, cu binomul spaţiu — timp şi arhetip - simbol, am ajuns la 
convingerea că toate aceste idei logice, esenţiale, pot contribui la închegarea stilului. 

Metamorfoza, ca proces de recuperare şi transformare morfologică, poate constitui 


suportul unor interpretări ale datelor realităţii, dintr-un areal într-altul. 


I. 3. Formă, Timp şi Spaţiu în artele vizuale ale secolului XX 

În continuare am elucidat o parte din multitudinea abordărilor plastice ale formei din 
secolul al XX — lea, având convingerea că forma, ca expresie a unui limbaj artistic, reprezintă 
totodată cauza şi efectul pentru spaţio — temporalitate într-o cultură. 

Aşezată în diferite poziţii (vertical, orizontal, oblic - ascendent sau descendent), pe 
coordonatele spaţiale, forma poate reprezenta metamorfoza unui simbol. Ea se comunică pe 
sine şi păstrează datele morfologico — stilistice ale creatorului care i-a dat viață, asupra unei 


epoci, curent sau tendință. 


I.4. Arealul formei de la arhetip la metamorfoză 

În acest subcapitol ne-am concentrat asupra faptului că arhetipurile ne trimit frecvent 
la forma inițială, ideală şi reprezintă modelele primitive, originare care o compun. Forma 
atrage, polarizează şi înglobează energia materiei din exteriorul corpului uman, iar arta capătă 
funcție unificatoare pentru simţurile spiritului nostru. 

Inventarea formelor în funcție de factorii ce le vor impune în contextul socio-cultural 
şi mediul de amplasare, nu înseamnă totul. Problematica actului de creație este mult mai 
complexă. Personalitatea artistului, culturalitatea sa, gradul mediatic şi influențele exterioare 
ale universului interior, experiențele premergătoare şi contactele receptorului dintr-un areal 
cultural vizat, reprezintă factorii care intervin în relația operei cu publicul şi în integrarea 


spaţio - temporală. 


I.5. Forma şi spaţiul cu valoare de simbol 

Argumentăm ideea că forma şi spațiul pot dobândi valoare simbolică prin intermediul 
perspectivei, odată cu raportarea construcţiei la reprezentarea tridimensională a unui volum, 
fapt evident mai ales în arhitectură. La sfârşitul secolului XX, valoarea rezultatelor unor 
investigaţii şi ultimile innovaţii în plan tehnologic privitoare, la rezistența şi multiplele 
utilizări ale proprietăților materialelor de construcție de către designerii de ambient, se 
întrevăd în ergonomia formelor care aparțin spațiului habitual. 

Am identificat formele elaborate prin joncțiunea dintre formele fantastice - 
plăsmuirile imaginației unor artişti ce comunică semnificații umane adânci. Ele ne introduc 
într-o lume a misterelor şi formelor contructive - adevărate edificii realizate minuţios, 


subliniind diferite direcţii în spaţiul compozițional. 


I. 6. Identificarea factorilor determinanti în relaţionarea formei cu spaţiul prin 
simbol 

Am detaliat câteva aserţiuni ce înglobează o suită întreagă de repertorii simple sau 
combinate ale ritualului românesc, argumentând adesea impactul arhetipurilor umane în 
mentalul colectiv. 

Înrudit genetic şi funcţional cu mitul şi ritualurile religioase, simbolul semnifică o 
lume a imaginarului, mult mai bogată şi mai frumoasă decât lumea realității înconjuratoare. 
Dintre obiceiurile şi ritualurile din spațiul cultural românesc, amintim obiectele utilizate şi 
formele de organizare ale actului ritualic. În contexte diferite sau asemănătoare, acestea 
dobândesc statutul de arhetip, dar şi de simbol. 

Suita argumentelor specificate anterior, conduce spre acelaşi scop urmărit în 
cercetarea metamorfozării formei, reflectându-se şi în ceea ce priveşte analiza obiectelor 
ritualice, care valorifică unele elemente simbolice, inspirate din motivele tradiționale. 

Artistul al cărui rol a fost considerat exponențial, pentru că a revoluționat viziunea 
artistică modernă prin integrarea şi punerea în relație cu spațiu a formelor prin simbol, este 
sculptorul Constantin Brâncuşi. În cadrul operei sale complexe - Ansamblulul monumental 
de sculptură de la Tg. Jiu, artistul a reînnoit limbajul mijloacelor de expresie specific 
sculpturii, prin intermediul formei arhaice, restaurând arta tradițională. 

Procesele psihice şi senzoriale în operele de artă plastică, se configurează spaţial în 
structuri, ceea ce duce la o autoconfesiune. Artistul filtrează informaţiile, elementele realității 
exterioare, prin viziunea imaginaţiei şi puterea de expresie specifică interiorului său, 


transformându-le în valori prin implicarea stării sale de spirit. 

I. 7. Mediul ambiental - Spaţiul public şi Spaţiul privat - evoluţia genurilor 
acestora în timp 

Tratarea generală în acest subcapitol a mediului ambiental configurat de spațiul 
public şi cel privat, prin prisma evoluției genurilor acestora în timp, păstrează posibilitățile 
de resemantizare a spaţiului public contemporan, ca de manifestare pentru arte. Tradiția unor 
principii arhitecturale specifice Antichității şi Renaşterii, rămân puncte de reper importante 
atât pentru discursul vizual-plastic, cât şi pentru aplicarea descoperirilor şi utilitatea practică a 
valorilor tradiționale. 

Din punct de vedere estetic, elementele de metal şi feronerie dau arhitecturii un aer 
stilistic sobru, fără prea multe artificii, dovedindu-şi utilitatea primitiv — inginerească sau 
contribuind totodată la imaginea generală a ansamblului, prin contrast cu căldura lemnului 


utilizat. 


I. 8. Sinonimiile dintre mijloacele de expresie specifice artelor vizuale şi celor 
aplicate în scenografie 

Codificarea mesajului, înseamnă sporirea interesului față de autorul operei (pictorul, 
sculptorul, graficianul sau scenograful contemporan). Importanţa valorii plastice a unei 
scenografii de exemplu, poate propulsa adesea în mod indirect şi calitatea regizorală a unei 
dramatizări, nivelul interpretativ şi percepția generală a publicului, atât în actul teatral, cât şi 
în cel cinematografic. Transferul emoţional, sinergetic, reprezintă similitudini operaționale în 
platforma de comunicare a limbajului vizual comun, descoperită într-un timp, un loc şi o 
generaţie, printr-un stil anume. 

Nu ne rămâne de văzut aşadar, dacă autenticitatea formei metamorfozate va ieşi din 
labirintul dezvoltat pe coordonatele principale date de binomul spaţiu-timp şi dacă va dobândi 


rezultatele aşteptate în urma judecăților de valoare estetică are receptorului. 


Capitolul II 


Simbol şi metamorfoză în artele vizuale 


În acest capitol am dezvoltat platforma conţinutului lucrării, printr-o raportare la 
câteva repere din istoria artei, pe care le-am considerat a fi importante pentru tema de 
cercetare. 

Incursiunea în spaţiile ancestrale ale unor civilizaţii dispărute, aduce în discuţie 


subiecte legate de mituri, arhetipuri şi simboluri, reprezentând fundamentele pe care creatorii 


au elaborat forme metamorfozate, cu expresivităţi plastice dintre cele mai surprinzătoare în 
cultura universală. 

Adriana Şotropa, afirmă că temele simboliste impuse de literatură, reluate şi adaptate 
de pictură, încep să se regăsească şi în sculptură: teme abstracte, precum moartea, angoasa, 
reveria, inefabilul dar şi figuri ca Salomeea, demoni, androgini, sfincşi, himere sau alte 
creaturi hibride | Visuri şi himere — Ecouri simboliste în sculptura românească modernă, Ed. 
Compania, Bucureşti, 2009]. 

Considerăm că suprarealismul de exemplu, se leagă de conceptul de metamorfoză, din 
conținutul acestei teze, prin multitudinea speciilor şi prin accepțiunea transdisciplinară a 
termenilor. 

Ca noutăţi în planul teoretic al problematicilor legate de metamorfozarea plastică a 
formei în artele vizuale vom rezuma în cele ce urmează. 

În artele plastice metamorfoza implică un proces complex. Am simţit aşadar 
necesitatea detalierilor profunde ale problematicii metamorfozelor şi am îndrăznit a elabora 
un...aşa-zis manifest. 

Manifestul propriu al conceptului, corelat cu viziunea suprarealistă asupra 


platformelor de limbaj operează în mod adaptat discursului plastic: 


ştiinţa redării figurii umane, a peisajului, a particularităților anatomice ale unui animal sau 


a specificului unei clădiri; 


transformarea unei forme, în altă formă; 


transformarea personalităţii determinative a artistului pentru procesul creației; 


implicarea temporalității şi a spațialității; 


reluarea conceptelor cristalizate în cadrul operelor unor artişti consacrați şi punerea 
acestora în acord cu datele stilistice ale contextului istoric contemporan, prin funcționalitate şi 
motivație estetică; 

- caracterul simbolic, arhetipal şi ludic al ansamblului, menit să confere creaţiei 
atemporalitate, prin sondarea subconştientului fabulos al imaginarului ancestral, ca efect al 
primitivismului în secolul XX; 

- valorificarea mitologiei şi a legendelor, surse originare pentru diversificarea tematicii şi 
amplificarea forţei expresive propuse în construirea mesajului plastic; 

- sondarea expresionismului la limita dintre abstract şi figurativ (cu deformări accentuate), 
prin punerea în lumină a motivului sau celulei generatoare, care a evoluat către forma 


metamorfozată. 

II. 1. Simboluri, metamorfoze, funcţii şi semnificații în spaţii ancestrale 

După observaţiile efectuate, precizăm încă de la început faptul că într-un stadiu 
primordial, evolutiv, formele se rezumau doar la reprezentarea dendromorfă, zoomorfă şi mai 
apoi a celei antropomorfe. Pentru un artist, realitatea vizibilă constituie modelul de inspirație, 
cea invizibilă doar simbolul. 

Din punct de vedere determinativ şi motivaţional, scopul şi funcția au fost cu 
certitudine cauzele apariției multitudinii şi diversificării formei, ale hibridării, mai ales pentru 
multiplicarea şi răspândirea acesteia. 

Multitudinea şi diversitatea miturilor şi legendelor îşi află originile în incertitudinile şi 
inexplicabilul tainelor naturii sau a lumii raționale, palpabile, fiind relevate şi în Bestiarul sau 
Fiziologul Evului Mediu, având cu şanse mult mai mari de a se prezenta lumii întregi sub 
diverse forme plastice şi a spori mesajele transmise prin creaţiile cu valoare artistică. 

Pe parcursul investigațiilor am identificat o parte dintre aceste captivante bestiare, pe 
care le enumerăm: 

- Buch der Natur realizat de Conrad de Magdenberg, în sec. al XIV — lea, prima formă 
tipărită, specifică acestor scrieri ilustrată cu gravuri; 

- Hortus Sanitaris scris de Meydenbach la Mainz, în 1491, care s-a remarcat prin 
interpretările fanteziste ale sec. al XV —lea; 

- Bestiarul divin al lui Guillaume Le Clerc, sec. XV 

Arhetipurile subconştientului uman şi experiența vizuală dobândită treptat, pot 
constitui factorii principali care influențează procesul de metamorfozare plastică a formei. 

Nicolae Vaschide a afirmat la începutul secolului al XX —lea, că deformația e însăşi 
esența artei. O armonie artistică poate ieşi şi reiese aproape întotdeauna dintr-o diformitate 
sau alta. 


Leonardo da Vinci însuşi vedea peisaje sau portrete pe pereţii scorojiți. 


II. 2. Arta preistorică, antichitatea grecească şi romană, Orientul şi Evul Mediu 
românesc ~ reverberaţii în timp pentru metamorfozele plastice din secolul XX 

În secolul al XX —lea, repetarea urmărilor unor conflagrații mondiale prin foamete, 
epidemii, genocid în masă, a determinat anumite reactualizări prin metamorfozarea formei 
plastice în artele vizuale. 

Raportul la o perspectivă istorică în abordarea problematicii din acest subcapitol a 
presupus evidenţierea unor mituri metamorfozate în imagini. 

Regenerarea acestora prin expresia plastică a modernităţii, face dovada întoarcerii 


omului la unele valori primordiale, conservate în diferite civilizaţii, începând mai ales cu 

antichitatea grecească. Demarcaţia între apolinic şi dionisiac, sau creaturile înspăimântătoare 
şi hâde, ființele hibride care încalcă legile naturii în mitologia grecilor de peste mări este 
înțeleasă din compoziţia mitologică, în care vom regăsi şi un caracter narativ. Sub egida 
kalokagathiei — ideal specific reprezentărilor antice greceşti, frumuseţea, bunătatea, echilibrul 
şi armonia au fuzionat. 

În Evul Mediu, aceasta se amplifică, dobândind conotaţiile moralizatoare pe care 
forma urma să le prezinte. Efectul a însemnat complicarea excesivă a formei adaptată acestui 
tip de comunicare, atent constituită prin mesaj. Misterul şi fantasticul au caracterizat 
reprezentările acestei perioade întunecată, a formărilor şi deformărilor. 

Arta medievală a Occidentului latin, cât şi cea a Orientului bizantin au fost realmente 
influențată bogăţia de imagini şi simboluri, mituri sau legende. Creaţiile abordate reprezintă 
expresia spiritului uman, rezultate ale tipurilor relaţiei dintre om şi mediul de viaţă în care 
acesta îşi dezvoltă personalitatea, evoluând spre cunoaştere. 

Reprezentarea grotescului cu sens moralizator avea menirea de a aminti tuturor, prin 
imagini, iminenţa morții şi de a cultiva în suflete groaza față de chinurile iadului. Forma a fost 
aşadar adaptată acestei concepţii generale a umanităţii, cu ecouri similare în sec. XX. 

Printre seria de simboluri care au suferit metamorfozări în timp, în heraldica 
românească apar frecvent imagini constituite din elemente metamorfozate. Acestea, fie că au 
un caracter bidimensional, fie că se prezintă tridimensional (în reliefurile de pe Columna lui 
Traian sau în ronde-bosse), şi-au conservat de-a lungul timpului forța semnificantă şi funcția 
sacră, odată cu funcția şi motivul pentru care au fost plăsmuite. Compozițiile plastice cu rol 
documentar - istoric au contribuit la atestarea de-a lungul timpului a formării şi continuității 
nației româneşti în spaţiul iliro-carpato-dunăreano-pontic. De această dată, forma implică 
reconsiderarea unor atitudini față de valoarea simbolică şi complexitatea metamorfozelor 
sale. 

Un simplu exemplu care a generat numeroase controverse între opiniile cercetătorilor 
din domeniul arheologiei este străvechiul şi principalul simbol inițiatic dac, ce figurează pe 
metopele Columnei lui Traian — stindardul dacic, denumit şi dracones (dragonul). În 
acătuirea originară a stindardului dacic au fost incluse elemente zoomorfe metamorfozate, 
subliniind importanţa simbolică şi chiar sacră a obiectului. 

Diversificarea fondului documentar prin multiplicarea genului legendelor referitoare la 
animale, a literaturii şi artei prin transfer tematic sau iconografic, s-a reflectat cu prisosință 
intermediate de simboluri plastice, cu valoare arhetipală, a căror încărcătură semantică 
transmite condensat sensurile şi conotaţiile pe care le poate lua viaţa spirituală a omului 


medieval, în funcție de limbajul de exprimare specific fiecărei forme artistice. 

Împletirea formelor zoomorfe cu cele antropomorfe şi dendromorfe capătă o inedită 
încărcătură de sensuri, în care legenda şi imaginea comunică intens, iar umanul îşi regăseşte 
existențialitatea, originile sau spiritul. Incursiunea în orizonturile psihologice specifice 
copilăriei au la prima vedere un caracter ludic. Ele ne conduc, în opinia mea, la o mai bună 
înțelegere a nelimitatei perioade istorice a începuturilor umanităţii. Personajele de tip erou 
devin imaginile simbolului unei comunități. Idealul uman pentru cetăţeanul grec al oraşului 
antic tip — polis este întruchipat în epocile greco-romane prin intermediul cultului mitic al 
eroului. Simbolurile de cult în cadrul vechilor societăţi ale antichităţii, îşi reflectă forma pe 
back-ground-ul mitologic, răspândit într-un areal foarte vast. Miturile ancestrale pot modifica 
aşadar caracterul formei, migrând de la o zonă, la un spațiu mult mai extins. Prin 
corespondențe simbolice, ele pot sugera similitudini plastice de excepție privind 
metamorfozarea mitologică. 

Fondul teratomorf, bestiarul fabulos şi fantastic al Evului Mediu occidental sau 
oriental, s-a dezvoltat pe un acord însemnat de exotism adus de arta orientală şi cea islamică. 
Hibridizările şi combinațiile morfologice ale diferitor regnuri au ca finalitate metamorfozări 
ale unor entităţi fantastice, generate şi de antinomii ale subconştientului şi conştientului uman, 
după cum am mai afirmat (htonian — celest, frumos — urât, bine — rău, pozitiv - negativ). 

În domeniul artistic, centaurii sunt prezentaţi în pictură, sculptură sau în literatură. În 
domeniul literar, imaginea centaurilor este foarte bine conturată în operele lui Homer, Iliada 
şi Odiseea. La începutul secolului al XX — lea, s-a încercat o prezentare detaliată a acestor 
fabuloase creaturi care se află din punct de vedere vizual, la intersecția regnului uman cu cel 
animal [J. Michael Padgett: The Centaur's Smile. The Human Animal in Early Greek Art.] 
Alexius von Meinong (1853 — 1920), a afirmat în studiile sale că - Există entități care nu 
există. Chiar dacă entitățile la care autorul făcea aluzie aparțin imposibilului, fantasticului, ele 
au constituit un fond inspirativ deosebit de bogat pentru procesul de metamorfozare a 
formelor în istoria artelor. 

Atestările primelor metamorfoze sunt marcate de concepția unor filosofi antici ca 
Platon şi Aristotel, de exemplu, prin fragelaf (ţapul-cerb) când s-au referit şi la himeră (cea 
care apare în /liada lui Homer). Plotin sublinia faptul că dezideratul artistului nu a fost 
reproducerea ilustrativă a formei, ci fixarea sufletului în imagine. Reconfigurările acestor 
metamorfoze în arta secolului al XX — lea s-au reflectat în diferite tematici plastice, abordări 
reluate de unii artişti în cicluri de himere sau tauromachice, dacă e să ne referim de exemplu 
numai la Dimitrie Paciurea, Pablo Picasso sau Salvador Dali. 

Potrivit contextului antic, conceptul şi execuția aparțin misticului şi moralității, 


populând mintalul. Ele dau formă datelor senzorialității, transformând aparenţa lucrurilor. 


Rene Huyghe a susținut faptul că obiectul reprezentat nu va fi decât un simbol, un ricoşeu 
asupra lumii fizice. 

Legătura pe care o capătă forma spiritualizată în epocă, prin repertoriul trăsăturilor ce 
definesc spiritul subiectului portretizat, reprezintă şi o metamorfozare plastică a idealului 
vremii, în eternitate. În secolul XX, artele vizuale, prin filtrarea şi accentuarea interpretărilor 
conferite realității, îşi propun a învinge neantul, a învinge de fapt...timpul. Procesului de 
transformare rapidă a societăţii, îi corespunde la nivel artistico — plastic, o evoluţie intuitivă 
de metamorfozare a acestor date ce țin de înfăţişarea pe care o va avea forma în viitor, peste 
decenii şi secole. 

Datorită aspectelor, prezentate anterior, doresc să argumentez tocmai rezultatul care 
apare în cele din urmă, prin legătura omului cu creația artistică şi anume, identificarea 
personalităţii noastre cu arhetipurile umane. 

Îmbogăţirea fondului documentar prin multiplicarea genului legendelor referitoare la 
animale, a literaturii şi artei aulice printr-un transfer tematic sau iconografic s-a reflectat cu 
prisosință prin intermediul unor simboluri plastice cu valoare arhetipală, a căror încărcătură 
semantică transmite condensat sensurile şi conotaţiile pe care le poate lua viaţa spirituală a 


omului medieval, în funcție de limbajul de exprimare specific fiecărei forme artistice. 


II. 3. Tipuri de reprezentare a corpului uman la: Lorenzo Ghiberti, Gian- 
Lorenzo Bernini, Auguste Rodin, Aristide Maillol metode de transfigurare plastică a 
formelor cu caracter antropomorf 

Am abordat metamorfozarea formei cu caracter antropomorf, în creațiile unor artişti 
din epoci diferite. Printre operele în care forma elaborată artistic se impune în universalitate, 
Henri Focillon menţionează lucrarea sculptorului florentin, Lorenzo Ghiberti (1378 - 1455) - 
Poarta Paradisului, ce aparține Baptisteriului din Florența. 

În epoca barocului, Gian-Lorenzo Bernini adoptă energia şi diversitatea, introducând 
o nouă estetică sculpturală, cea a metamorfozelor antropomorfice — Apollo şi Daphne, 
constituind o lucrare emblematică în acest sens. Compozițiile sale redau mişcarea prin 
poliaxialitate iar structurile ce relevă desfăşurarea în spaţiu reclamă preferința pentru 
policromie a artistului. În ansamblu creaţia sa se prezintă sub diferite tematici de sorginte 
mitologico - grecească. Dispunerea scenografică a compoziției şi valorificarea la maxim a 
potenţialului dramatic al luminii, într-un complex sculptural, marchează o adevarată revoluție 
în artele spaţiului tridimensional. Un exemplu remarcabil atât în acest sens, cât şi pentru 
capacitatea uimitoare de a pune în relație spiritul formei cu stilistica epocii, îl constituie 


Extazul Sf. Teresa (1652), sculptură realizată de Gian Lorenzo Bernini. Ea reflectă 

dinamismul şi încărcătură a formei, materialitatea şi surprinderea tridimensionalităţii, sugerate 
prin sinteza mijloacelor de expresie ale Barocului. 

Auguste Rodin a contribuit mult, încă din secolul al XIX — lea la redarea adevărului 
uman prin: mişcare, instantaneu, sugerarea spectacolului realității, detaşarea netă faţă de 
clişeele academiste, principiul dinamic sau iluzia vieții, dramatism şi tensiuni interioare, sau 
comunicarea stării de spirit a personajelor. 

Preocuparea pasionată de a reda în sculptură pulsaţia vieţii domină creația celui care a 
lucrat excepţional, transpunând formele de la relief la ronde-bosse, într-o perioadă în care 
interesul pentru mişcare, pentru instantaneu, pentru înregistrarea fidelă a senzaţiilor de 
spectacol al realităţii, au dus la apariţia picturii impresioniste. Rodin a influențat mai mult sau 
mai puţin stilurile unor sculptori ca: Antoine Bourdelle, Charles Despiau, Aristide Maillol, dar 
şi pe Constantin Brâncuşi în perioada de debut a creaţiei. Poarta Infernului, Burghezii din 
Calais, Honore du Balzac Sărutul, Primăvara, Eva sau Gânditorul şi multiplele stări sau 
ipostaze în care apar mâinile (Catedrala, Mâna Lui Dumnezeu), caracterizează trăsăturile 
morfologico-stilistice rodiniene, care anunță epurările formei din metamorfozările de mai 
târziu. 

Prin stabilizarea corpului omenesc Antoine Bourdelle a urmărit să racordeze 
volumele puternice, cu construcția stabilă, net subliniată, cu liniile sobre ale arhitecturii şi o 
stilizare geometrizată a formelor. 

Meritele sculptorului lui Aristide Maillol, în cadrul evoluției formei din prima 
Jumătate a secolului al XX — lea se rezumă la: 

- îmbinarea elementelor eterogene de limbaj plastic - liniaritatea plată specifică lui Puvis de 
Chavannes, cu paleta luminoasă şi delicatețea cromatică proprie lui Renoir; 

- predispoziția sa pentru cultul antropocentrist şi atracția față de vechile sculpturi din 
culturile preclasice ale Mediteranei, îl determină să valorifice sursa de inspiraţie reprezentată 
de antichitatea grecească, într-o tematică frecvent abordată în creaţia sa, redescoperind 
frumuseţea trupului uman — nudul feminin. El repune în discuţie astfel conceptele antice 
greceşti (sec. V î. de Hr.), manifestând o reacţie împotriva formelor fluide ale lui Rodin; 

- eliminarea accesoriilor decorative şi purificarea formei prin linii curbe, dezvăluind 
frumusețea stilului Art Nouveau; 

- clasicismul simplificat propus de Maillol a devenit un stil internațional în perioada 
interbelică, uneori asociat cu fascismul, deoarece, după cum producția artistică de gen o 
demonstrează, l-a format şi pe Arno Breker (1900 - 1991) — sculptor important pentru 


Germania nazistă. 

Printre exemplele elocvente ale specificului creaţiei lui Aristide Maillol, amintim de 


lucrările Mediteraneana (1902 - 1903) şi Noaptea (1902 - 1904). 


II. 4. Simbol şi metamorfoză în creaţia brâncuşiană 

Pe fundamentul unei importante acumulări morfologice din debutul carierei artistice, a 
unor subiecte care au consacrat figurativul şi al efectelor pe care simplitatea le poate genera, 
întărind experiența vizuală şi abilitățile tehnico-plastice, Constantin Brâncuşi metamorfozează 
plastic formele primordial - arhetipale ale universului uman. Rezultatele reflectate în plan 
stilistic s-au transmis pentru creaţiile de mai târziu ale multor artişti mai tineri din secolul XX. 

Ansamblul monumental de sculptură de la Târgu-Jiu, rămâne opera brâncuşiană cea 
mai valoroasă, datorită mediului originar de metamorfozare al formei integrate în ambient. 
Transformarea mediului înconjurător al spațiului sacru, de trecere a sufletului în eternitate este 
pusă în lumină prin lucrările Masa Tăcerii, Poarta sărutului şi Coloana recunoştinței fără 
sfârşit. Fiecare piesă a ansamblului contribuie prin tandem cu celelalte, la refacerea unui 
drum inițiatic pentru spiritul uman, al Marii Treceri, spre Dincolo. 

Creația lui Constantin Brâncuşi, gândită în cicluri sau serii, ilustrează foarte bine 
parcursul abstractizării ca proces, metamorfozele abstract — simbolice ale formelor originare. 
Variantele ne fac cunoscut motivul de la concret la nonfigurativ. Forma se încadrează în 
stilistica proprie unor cicluri de abordări, cum ar fi Ciclul Păsărilor, din 1909 — 1910, pe tema 
zborului, începând cu Pasărea măiastră. 

Sinteza morfologico — stilistică, specifică operei artistului (declarat de exegeți - 
părintele sculpturii moderne), redă în ansambu concepția profund reînnoită asupra sculpturii, 
unitatea dintre sensibil şi spiritual, dimensiunea sacră a realităţii, prin combinarea miturilor cu 
funcția magică a artei populare româneşti, dezvoltată în contextul rafinamentului avangardei 
pariziene din prima jumătate a secolului al XX -lea. 

Constantin Brâncuşi marchează aşadar, punctul de plecare pentru creaţii aparţinând de 
exemplu lui Hans - Jean Arp, Etienne Hajdu, Emil Gilioli, Maurice Lipsi, Antoine Poncet sau 
Wilhelm Lehmbruck şi Barbarare Hapworth. Printre mişcările şi tendințele apărute în cadrul 
unor curente care au avut ca model viziunea brâncuşiană, de reînoire asupra formei plastice pe 
noile fundamentări de limbaj estetic, se numără: optical-art-ul, cubismul, constructivismul, 
sintetismul sau minimalismul. 

De asemenea, în cercetarea de față, am căutat să integrăm analizele generale cu 
anumite corespondențe din operă sau din prima jumătate a secolului al XX —lea. 

Ne-am propus totodată să subliniem valoarea operelor celor doi artişti, Constantin 


Brâncuşi şi Dimitrie Paciurea, pentru descifrarea mesajelor ce decurg din soluţiile de 

reprezentare a formei metamorfozate plastic. Prin revoluționarea limbajului sculpturii, 
înviorarea tematică şi subiectele abordate, cei doi artişti români accentuează stilistic 
finalitatea ideii în planul procesului de metamorfozare, prin forma spațială cu caracter 
polisemantic şi multitudinea variantelor reluate în diferite perioade ale creaţiei. 

Dimitrie Paciurea sculptează cu ajutorul luminii şi al tehnicii de modelaj de factură 
impresionistă subiecte fantastice ce par să aparțină zonei telurice a spațiului htonian. 

Constantin Brâncuşi aduce conceptul formei simplificate în contingență arhetipală şi 
finisajul suprafeţei acesteia pe un nivel superior, dificil de atins cu mijloacele specifice primei 


jumătăți a secolului al XX —lea. 


II. 5. Alberto Giacometti, Ossip Zadkine, Jacques Lipchitz, Henry Moore ~ 
fuziunea unor trăsături suprarealist cubiste şi simboliste ale formei, de la antropomorf ~ 
dendromorf ~ zoomorf, la abstract şi constructivism. 

Metamorfozarea figurii umane printr-o concepție specifică viziunii suprarealiste, pune 
în evidență expresivitatea interioară şi exterioară în care formele create, traduc de fapt 
caracterul enigmatic al spaţiului infinit pe care îl semnifică. 

Artiştii contemporani începutului de secol XX, au valorificat importanţa şi beneficiile 
documentării în Italia, un creuzet important de cultură şi civilizaţie pentru formarea acestora. 
Marile centre academice ale artei reprezentate la Roma, Paris, Viena, Miinchen sau Drezda, 
au oferit fiecărui absolvent al academiilor de arte frumoase, scânteia care le-a animat forța 
novatoare în procesul de creaţie, prin principii şi valori comune. 

Astfel, în acest subcapitol am dezvoltat următoarele idei: afinitățile morfologico- 
stilistice şi specificul metamorfozelor următorilor sculptori - Alberto Giacometti, Ossip 
Zadkine, Jacques Lipchitz, Henry Moore; exemplificarea de lucrări remarcante ce se 
înscriu în viziunea de fuziune a unor trăsături suprarealist cubiste şi simboliste ale formei, 
de la antropomorf ~ dendromorf ~ zoomorf, la abstract şi constructivism. 

Considerăm că a interpreta în măsură exagerată mesajul artistic al operelor, ne poate 
îndepărta chiar de la semnificațiile intrinseci propuse inițial de autor, polarizând unele 
consideraţii. Aşadar am pus accentul şi pe modul de prezentare al acestora din mai multe 
profile, pe calitatea reproducerilor imagistice şi pe o organizare adecvată, prin subordonare 


faţă de problematicile dezbătute în capitole . 

II. 6. Simbol şi metamorfoză în creaţia lui Dimitrie Paciurea 

Reluarea simbolist — expresionistă de transfigurare plastică a formelor prin 
reprezentările metamorfozate şi transpunerea volumelor cu caracter figurativ — simbolic are ca 
izvoare de inspirație zone şi regnuri diferite, iar ca temporalitate, chiar întunecatul Ev Mediu. 

Desprinderea spre ascensiunea verticală, către spaţiul celest, caracteristică Himerei 
văzduhului, poate fi înscrisă după principii stilistico-morfologice proprii, în cadrul schemei 
Structurării metamorfice a formei, în universul materiei şi al spiritului uman. 

În acest capitol am răspuns la o serie de interogaţii privind problemele pe care am 
dorit să le abordăm. 
- Ce şi cât din modelajul lui Auguste Rodin a fost preluat şi adaptat trăsăturilor proprii? 
- Care ar putea fi arealul de inspiraţie în ceea ce priveşte sursele de inspirație tematică? 
- În ce ar consta modernitatea şi trăsături morfologice ale formei la Paciurea? 
- Când şi în care lucrări se constată desprinderea de soclu? 
- Dacă linia italienească a lui Medardo Rosso (1858 - 1928) îşi regăseşte vre-o influență 
asupra modelajului paciurian, de factură impresionistă. 

În cazul ciclurilor de himere, experienţa artistică a lui Paciurea a fost rezultatul unor 
interpretări stilizate, bazate pe metamorfoza şi îmbinarea dintre elementele zoomorfe şi cele 


simbolic - antropomorfe. 


II. 7. Forma şi metamorfozarea stilistică a acesteia la: Pablo Picasso, Julio 
Gonzales, Pablo Gargallo, Marcel Duchamp, Alexander Archipenko şi Alexander 
Calder 

Pentru a putea realiza dimensiunea şi importanța multiculturală a operei lui Picasso în 
secolul XX va trebui să amintim de desenul, pictura, sculptura, gravura, ceramica, ilustrațiile 
de carte, chiar şi decorurile pentru spectacole prin care artistul şi-a lăsat amprenta genialității 
unei viziuni plastice inedite, prin forța de sugestie şi nivelul înalt de expresivitate al 
metamorfozelor din ultima etapă a creației sale. 

Dar care ar fi caracteristica generală a creației lui Pablo Picasso? Este întrebarea al 
cărei răspuns l-am dezvoltat în teză. Ea constituie şi premiza relaționării cu problematica 
studiată. 

Prin opera sa, Pablo Picasso devine promotor al multor tendințe şi curente din arta 
modernă a secolului XX, alături de sculptorul Constantin Brâncuşi, datorită noilor viziuni de 
expresie în ceea ce priveşte forma şi metamorfozarea ei. 

Tridimensionalitatea, ca structurare în spațiu a palpabilului, determină în creaţia lui 


Picasso o apropiere din ce în ce mai accentuată de sculpturalitatea formei. 

Creaţia lui Constantin Brâncuşi a stimulat ardent orientările constructiviste ale formei, 
prin intermediul canalelor de exprimare ale concepțiilor inovative. Artiştii din prima jumătate 
a secolului al XX — lea au avut diverse atitudini de frondă în jurul nucleelor create prin 
manifestele unor critici, literați sau artişti — teoreticieni. 

Atmosfera epocii din cercurile artistice a constituit o adevărată emulație spirituală, 
atrăgând personalități ale intelectualităţii în marile centre de cultură ale Europei şi Americii. 

Modelul artistic reprezentat de Picasso poate fi luat ca drept etalon pentru plastica 
primei jumătăți a sec. XX. Pablo Picasso a constituit o influență pentru Max Ernst, Julio 
Gonzales, Osip Zadkin şi Jacques Lipchitz. 

În acest subcapitol am tratat tema de cercetare plecând de la caracteristicile generale 
ale creaţiei următorilor artişti: Julio Gonzales, Pablo Gargallo, Marcel Duchamp, 
Alexander Archipenko şi Alexander Calder. Contribuțiile acestora la procesul de reînnoire 
a mijloacelor tehnice şi de expresie ale formei prin metamorfozare sunt edificatoare. 
Sculptorul Julio Gonzales, a lucrat împreună cu Picasso în procesul de transpunere în 
material finit (bronz sau metal) al unor compoziţii elaborate de el sau de Picasso însuşi. 

Artistul care a avut un contact permanent cu grupul Els Quatre Gats, Pablo Gargallo 
şi-a asimilat rapid principiile morfologice de metamorfozare plastică a formei la care a ajuns 
Alexander Archipenko. Atât metoda alterării concavităţilor şi convexităţilor, cât şi cea a 
inserării golurilor în volum se dovedesc a fi criterii valoroase pentru abordările succesorilor. 
Prin tehnica oxiacetilenică de transpunere directă şi cea de modelare a metalului la cald, şi-a 
asigurat de la bun început statutul de precursor al acestei tehnologii în sculptura modernă din 
secolul al XX -lea. 

Structurarea constructivistă a formei în spaţiu a avut nevoie de astfel de progrese 
tehnologice transdisciplinare, pentru ca artiştii să exploreze noi expresivități în sfera 
tridimensinalului. 

Într-o evidentă capacitate de sinteză a mesajului plastic, Marcel Duchamp percepe 
formele abstractizate în cadrul delimitat de un şasi din metal. Prin provocarea unei libertăți 
totale şi atitudinea de respingere a unor standarde sau metode utilizate excesiv, Marcel 
Duchamp a influenţat aparitția şi evoluţia ulterioară a suprarealismului, dadaismului şi pop art 
— ului. 

Prin lucrările sculptorului Alexander Calder, procedeele de ardere ale unor forme în 
cuptor, îmbinările, înşurubările, articulările, înlănțuirile sau prinderile cap la cap au fost 
fundamentate pe observații şi principii determinate de legile naturii (creşterea organică). 
Recompunerea formei după realitatea interpretată artistic a spiritului naturii, a condus la noi 


rezultate în relația formei cu spaţiu. Stimulul mișcare, a fost activat prin aerul şi curenții 

antrenați în mod aproape ingineresc în spaţiile ambientale de interior sau de exterior, cu aerul 
şi curenţii antrenanți dinamicii. 

Structurile din natură, care sugerează dinamismul, inter-relaționarea elementelor 
primordiale — apa în şuvoaie sau cascade, arborii — structurile arborescente, pe fondul 
aplicaţiilor din domeniul fizicii, îşi găsesc corespondențele prin metamorfozarea plastică, 
ingenioasă a volumelor în lucrările sculptorului Calder. 

O bună parte dintre artiştii consacraţi ai primei jumătăţi din secolul al XX — lea, au 
avut atitudini antinomice față de conceptul de formă, cu care se confruntau în întâlnirile şi 
contactele de pe simeze. Nu de puţine ori se iscau diferite disensiuni privind concepțiile de 
idei între cercurile artistice, pe fondul unor emulaţii cu caracter interdisciplinar. 

Prin expunerea lucrărilor în diferite galerii şi muzee pariziene, miincheneze sau în alte 
oraşe europene, ori mai târziu, în America, în timp, s-a conturat din ce în ce mai mult 
personalitatea şi valoarea stilistică a fiecăruia. Schimbul unor mijloace de expresie a 
contribuit la împrospătarea valorilor semantice ale formei. 

Printre alți sculptori ai secolului XX, care au preferat metamorfoza fundamentată pe 
relația dintre mişcare şi volum, echilibru instabil al compoziţiei, intuirea raporturilor dintre 
creație şi mediul ambiant, într-o formă futuristă italiană, s-au numărat şi Umberto Mastroianni 


sau Umberto Boccioni. 


Capitolul III 


Stilul - expresia desavârşită a formei în prima jum. a sec. al XX — lea 


Încă de la început, pentru a fi cât mai clar, în acest capitol am considerat că stilul şi 
maniera de lucru trebuie delimitate ca accepțiuni terminologice, printr-o observare de 
ansamblu asupra problematicii. 

Printre concluziile trasate se regăseşte ideea că numai analizând fenomenul stilistic în 
compoziţiile plastice după morfologia unor elemente de limbaj specifice, vom constata 
ciclicitatea din reluările produse în evoluția unui stil, curent sau tendință. 

În termenii specifici artelor vizuale, Stilul - reprezintă amprenta particulară, 
originală, proprie unui artist, unui grup sau unei epoci creatoare, cumulând caracteristici 
conceptuale şi formale inconfundabile, manifestate în mod constant |Stil, simbol, structură — 
Studii despre categorii de istoria artei - Lorenz Dittman]. 

Pentru procesul de metamorfozare a formei în spaţiu, un rol deosebit de important îl 
poartă lumina şi culoarea, indiferent dacă aceşti stimuli ai percepţiei vizuale aparțin realului 


sau irealului. 

Semnul a constituit în timpurile ancestrale reprezentarea fizică a unor semeni sau 
animale, a unor ritmuri date de repetiţia sau ciclicitatea fenomenelor fizice naturale, devenind 
ulterior chiar simbol, prin încărcătura semantică ce i s-a atribuit în timp. 

Simbolurile, adevărate purtătoare de memorie colectivă, au exercitat constant o 
puternică şi permanentă acţiune modelatoare asupra societăţii şi a omului, fiind repere morale, 
axiologice şi de acțiune. Aceste calități sunt proprii mai ales acelor simboluri universale şi 
străvechi, numite şi arhetipuri. 

Cadrul formei concrete a fost depăşit. Prin metamorfozare, ermetismul impus prin 
rigorile academiste dictate de principii de construcţie ale formei, aproape sacre, astăzi, ţine de 


domeniul trecutului. 


HI.1. Stilul epocii, stilul naţional şi stilul artistic personal - caracteristici generale 

Analizând particularitățile morfologice ale creaţiilor dintr-o epocă sau cele 
individuale, ale unui autor, legate de linie, formă, culoare, textură şi volum, vom aborda de 
fapt stilul epocii prin stilul artistic personal. 

Dacă vom lua în consideraţie lucrări ale pictorilor Țuculescu şi Matisse sau ale 
sculptorului român — Constantin Brâncuşi şi sculpturi realizate de Amedeo Modiglani sau 
Pablo Picasso, le vom putea compara găsindu-le multe asemănări între anumite puncte de 
vedere plastice. Vom găsi cu siguranță şi multe diferenţe, datorate coordonatelor spaţio- 
temporale în care au fost create operele. 

Ariile culturale vor da întodeauna imaginea clară a unei tradiţii artistice şi implicit a 


stilurilor semnificative. 


III. 2. Rezonanţe stilistico - metamorfice europene ale formei în spaţiul artelor 
plastice 

În arealul cultural european al începutului de secol XX devine interesant momentul 
întâlnirii artistului din noua generaţie, a cărui stilistică personală se formează pe noi domenii 
de comunicare ale cunoaşterii în arta universală, cu inerția alunecărilor în confluența unor 
direcţii deja configurate ale artei universale. Prin consacrare, unele îşi dovediseră fertilitatea şi 
au saturat publicul. Se simţea noul suflu al curentelor ce păreau să se întrevadă chiar din 
tendințele existente. Forma însăşi trebuia să fie supusă unui nou proces de metamorfozare din 
punct de vedere morfologic, tematic şi estetic. 

Noul stil european denumit generic - Art Nouveau, a căpătat aspecte diferite de la un 
areal cultural la altul, combinând materialele noi, suprafeţe finisate cu ajutorul maşinilor sau 


punând abstractul la dispoziția design-ului. 

Pentru a avea o viziune de ansamblu asupra stilurilor şi a tehnicilor de construcţie a 
formelor plastice din mediile artelor tradiționale, a fost necesar să facem o incursiune generală 
în timp. De la epocă la epocă am putut observa şi compara anumite aspecte, cu reverberaţii în 
contemporaneitate. 

Am urmărit problematica rezonanţelor stilistico — metamorfice ale formei şi prin 
incursiunea în zona confluențelor arhetipale ale formei metamorfozate încă din timpuri 
ancestrale, după ritualuri magice, obiceiuri şi practici străvechi. Abordarea generalităților 
legate de unele trăsături morfologice ale picturii rupestre din peşterile Tassili, Lascaux, 
Altamira sau Aricge, tratată în subcapitolul II. 2., a însemnat o înțelegere mai apropiată a unor 
picturi abstracte aparținând lui Wassily Kandinsky, (deceniul al II - lea din secolul XX). 

Desprinderea de asperitatea peretelui preistoric şi trecerea la analizele tridimensionale 
ale figurinelor de tip Venus (Willendorf, Lespugue, Hohle Fels sau Malta). 

Tot în cadrul unor ritualuri magice, măştile şi procedeele de metamorfozare ale formei 


din arta populară, au reprezintat puncte de interes într-o analiză generală. 


III. 3. Forma şi aspectele ei în Art Nouveau şi Cubism 
Este subcapitolul în care accentuăm aspectele determinate de stil. La nivel general 
Art Nouveau-ul europeana adus o nouă viziune asupra formei metamorfozate, schimbând 
experienţa optică sau îmbogăţind-o. 

Simbioza stilistică rezultată din fuziunea elementelor normande, scandinave sau 
scoțiene cu Art Nouveau-ul reprezentând ornamentația romanică animalieră, cu antrelăc 
format din şerpi încolăciți, (zoomorfisme ori antropomorfisme ce țin de forma compozită), 
subliniază faptul că acest tip de metamorfoze este răspândit pe un areal foarte vast, până în 
nordul continentului european. 

Cubismul a schimbat din punct de vedere formal viziunea reprezentanților care şi-au 
imaginat şi obiectele prin raportarea la formele primare — sfera, ovoidul, cubul, conul sau 
cilindrul, din mai multe unghiuri sau profile, în spaţiul bi- sau tridimensional. 

Printre problematicile abordate, am tratat: aspectele generale ale Stilului Art Nouveau; 
valoarea unor sinteze constructiviste ale formei; noile principii impuse arhitecturii; fazele, 
importanța şi accentele în compoziţia formei şi a spațiului, impuse de Școala de la Bauhaus; 
detalierile ecourilor suprarealiste şi prezentarea interdisciplinară, a speciilor privind îmbinarea 


morbidului cu sordidul. 


28 


III. 4. Stilurile în arta românească — influența acestora asupra creației 
Propunem o abordare generalizată, şi găsirea prin comparație a unor similitudini într- 


un areal regional românesc. Aşadar, am abordat în general, forma metamorfozată specifică 
stilului brâncovenesc, moldovenesc (construcţia bisericilor), nordic-maramureşean. De 
asemeni, ne referim la influenţa unor principii de construcție ale arhitecturii occidental — 
austro — ungare în Bucovina, greceşti sau turceşti în Dobrogea, la sculptura şi obiectele de cult 


ornamentale, din spaţiul sacru. 


III. 5. Stilurile proprii de creaţie în sculptura românească din prima jumătate a 
sec. al XX — lea — Karl Storck, Frederic Storck, Oscar Han şi Oscar Spăthe 

Am urmărit stilurile proprii de creaţie în sculptura românească din primele decenii ale 
veacului trecut, la artiştii care prezintă o importanță deosebită pentru constituirea 
învăţământului artistic — superior în România, (laşi sau Bucureşti) şi evoluția particularităților 
morfologico — stilistice, generate de maeştri şi continuate de către discipoli. 

Artiştii Karl Storck, Frederic Storck, Oscar Han şi Oscar Spăthe sunt reprezentativi 
pentru sculptura românească din prima jumătate a secolului al XX — lea. Prin creaţia lor s-au 
adus o serie întreagă de elemente înnoitoare, considerate moderniste pentru spațiul nostru, 
dacă privim schimbările produse în stilurile personale ale artiştilor. Influențele artei franceze 
sau germane, în ţara noastră se întrevăd în multe lucrări, ce pot fi considerate astăzi 
capodopere naționale. 

În România, în prima parte a secolului XX, a fost remarcată de istoricii şi criticii de 
specialitate, existenţa a două triade de artişti din aceeaşi generaţie, una aparținând sculptorilor 
- Cornel Medrea, Ion Jalea şi Oscar Han, iar cealaltă pictorilor Camil Ressu, Jean Al. Steriadi, 


Iosif Iser, Ion Țuculescu şi Victor Brauner. 


III. 6. Particulariăți stilistice ale formei în creaţia lui Constantin Brâncuşi 

Comentariile din interiorul acestui subcapitol au rolul de a sublinia valoarea stilistică 
universală a operei celui care a fost numit şi părintele sculpturii moderne. 

Evidenţiem de asemenea, că în creaţia lui Constantin Brâncuşi se remarcă o serie 
întreagă de trăsături stilistice din care pot fi deduse şi caracteristicile definitorii pentru arta 
secolului al XX - lea. 

Printre succesorii viziunii de abordare a formei, specifică lui Constantin Brâncuşi se 
numără Barbara Hepworth, David Smith şi alți tineri artişti după cum urmează: Irina 
Codreanu, Miliţa Petraşcu, Constantin Antonovici, Isamu Noguchi, George Teodorescu, etc. 

Tratarea volumelor prin simplificare geometrizată a lucrărilor lui Brâncuşi reprezintă 


punctul de plecare în cristalizarea stilistică a formei în creaţiile lui Hans Arp sau Henry 

Moore. Interesul cu care artistul român abordează primitivismul pe linia unor tradiţii populare 
şi implicarea configurării plastice a arhetipurilor umanităţii prin simboluri orientale, africane 
sau oceanice, determină influenţe în stilistica personală a artiştilor din prima jumătate a 


secolului al XX —lea. 


III. 7. Particularităţile stilistice ale volumului în creaţia lui Dimitrie Paciurea ~ 
metamorfoze ale formelor cu caracter antropomorf şi a celor cu aspect zoomorf 

În sculptura românească, începând cu creaţia artistului Dimitrie Paciurea, au fost 
căutate sensurile construcției spaţial-volumetrice. 

Pentru Paciurea arta impresionistă practicată de epigonii lui Rodin n-a influenţat 
categoric viziunea tematică asupra sculpturalului purtat de el în subconştient, sub formă 
arhetipală. Strălucirea aparentă a decadenţei unei succesiuni impresioniste nu l-a sedus într- 
atât de mult, încât să-şi abandoneze viziunea monumentală a formei în favoarea unui trend al 
vremii. 

Analizând începuturile creației în arta lui Dimitrie Paciurea, am constatat că odată cu 
trecerea timpului se observă din ce în ce mai mult în intențiile sale stilistice, ideea de integrare 
a spațiului în compoziţiile ronde-bosse, prezentă la sculptorii vest-europeni, prin înscrierea 
golului în ansamblul sculptural. 

Desprinderea de soclu a fost foarte importantă în sculptura statuară românească. Ciclul 
himerelor (cazul lui Paciurea), reprezintă un pas important atât în evoluția unui stil personal, 
cât şi a stilului epocii, care în România a dobândit o conotaţie heraldic — simbolistă, pe fondul 


unei ancestralități bizantine. 


Capitolul IV 


Volumul şi relaţia cu Spaţiul 


Pentru arta secolului XX, rolul tipului de exprimare în limbaj vizual sau gestual s-a 
dovedit a fi cu mult mai concludent şi edificator în privința datelor sau fenomenelor 
întâmplate în realitatea imediată. 

Prin intermediul puterii elementelor primordiale (apă, aer, foc, pământ), forma plastică 
însoțită de fantezie, se raportează constant la contextul estetic al epocii culturale. 

În acest capitol am dorit să problematizăm următoarele chestiuni: accepțiunile 


spaţiului în artele vizuale; relația dintre formele elaborate. 

IV. 1. Evoluţia formei plastice ca proces de metamortfozare 


În cadrul acestei secţiuni, cercetarea a întrunit următoarele obiective: construcția 
etapizată a volumului prin intermediul elementelor de limbaj şi a mijloacelor de expresie 
specifice sculpturii, acumulările stilistice ale creatorilor la nivel teoretic, prin înțelegerea 
limbajului morfologic al artei abstracte. 

În procesul metamorfozării unui element vizual, putem porni de la punct — ca celulă 
plastică a materiei. În arta abstractă sau suprarealistă, reprezentanți ca Vassilly Kandinsky, 
Joan Miro sau Robert Delaunay valorifică la maxim efectele produse de puncte, linii şi forme, 


pe care acestea le capătă în spațiul bidimensional. 


IV. 2. Materie, Spaţiu, Volum ~ Timp în structurile metamorfozate ale operei de 
artă 
Reprezintă rezultatul preocupărilor cu privire la efectul unor factori asupra operei de 


artă, anume - Spațiul şi Timpul în Artele Vizuale ale secolului XX. 


IV. 3. Relieful şi ronde-bosse-ul în cadrul civilizaţiilor oceanice şi mediteraneene 
~ modele bine definite istoria vizuală a artelor 

Această problematică a constituit o altă preocupare pentru arta de la începutul 
secolului al XX —lea. Unii cercetători - A. Leroi — Gourhan, au investit cu denumirea de stil, 
unele perioade ale reprezentărilor plastice din arta primitivă, tocmai în ideea de a recunoaşte 
dovezile găsite. 

Reconsiderăm astfel importanța acestor faze ale stilurilor de reprezentare, pentru a 
putea face comparații interdisciplinare cu o serie de metamorfoze ale formelor cu caracter 
ahetipal din arealul culturii Cucuteni — Tripolie. 

De exemplu, apariția stilului asiatic, în arta antichităţii greceşti, îmbogățeşte aria 
tematică, accentuează plasticitatea şi exploatează jocul de lumini şi umbre. 

În acest subcapitol am mai abordat: 

- Particularități morfologice identificate în arta antică — grecească, cu trimitere la tema de 
cercetare datorită concepţiei de metamorfozare a formelor cu caracter zoo-antropomorf; 


- Rolul cromaticii în amplificarea expresivităţii volumelor. 


IV. 4. Corespondenţe plastice între sculptură, arhitectură şi scenografie 

Poate reprezenta o continuare în linia stilistică a unor idei prezentate anterior, unde am 
considerat că trebuie abordate unele aplicaţii corelate cu viziunea scenografică. Componenta 
plastică a unui spectacol de animaţie, contribuie la receptarea şi retrăirea a ceea ce a fost 


cândva şi undeva, în speranța că publicul va putea astfel să păstreze în suflet clipele, 

rememorând emoția produsă atât de actori, cât şi de elementele de expresie plastică articulate 
în spaţiul scenic. 

Remodelarea unei realități, fie ea şi fantastică, este relaționată cu imaginea plastică 
realizată de scenograf şi are mai multe roluri în dialogul cu publicul: apropie de noi 
evenimente şi creează conştiinţa despre ele; completează împlinirea totală şi oferă simţurilor 


aspectul lor interior. 


IV. 5. Contribuţia unor stimuli de percepţie a formei la structurarea spaţiului 
scenografic (lumina, umbra, mişcarea, culoarea, materialul) 

Aceste aspecte se reflectă în urma abordărilor generale ale problemelor de limbaj în 
artele plastice şi scenografie. Lumina, umbra, mişcarea, culoarea şi materialul sunt importante 
pentru structurarea spaţiului scenografic şi tematica receptării imaginilor cu caracter dinamic. 


Ele pot fi analizate prin studiu de caz şi impactul asupra receptorului. 


Capitolul V 


Metamorfoze, mituri, simboluri şi semnificaţii în creaţia proprie 


Structurat în opt subcapitole, această secțiune a tezei, am dorit să reflecte o parte din 
suma abordărilor practice ale creaţiei proprii. 

În lumina evidenţierii unor mituri şi simboluri cu valoare arhetipală în cadrul 
structurării imaginilor tridimensionale cu caracter metamorfic, dezvălui o parte din rezultatele 
elaborării creației, de la idee şi proces plastic, la conceptul artistic final. Predominanţa golului 
față de plin şi dozarea adecvată prin intermediul raporturilor dintre acestea, amplifică atât 
ideea de structură spațial - volumetrică, cât şi integrarea în spaţiu a unor forme simbolice, 
aplicate în unele lucrări prin metamorfozarea obiectelor ready-made. 

Nimeni nu ştie mai bine decât autorul unei creaţii, detalii sau adevăruri despre 
constituirea acesteia. Tocmai de aceea am dedicat un întreg capitol expunerii corolarului de 


idei ce gravitează în sfera creației proprii. 


V. 1. Integrarea spațială a volumului şi caracteristicile stilistice ale acestuia 
într-o viziune artistică personală 

Materiale cum ar fi: argila, ipsosul, piatra, lemnul, marmura şi metalul, (specifice 
sculpturii în accepțiunea tradițională), dar şi cele neconvenţionale (caracteristice, adesea 


experimentelor sau improvizaţiilor), contribuie la transpunerea conceptului de metamorfoză în 

mod diferit. Domenii trans-disciplinare cum ar fi scenografia, vor impune cunoaşterea 


proprietăților acestora şi adaptarea lor în funcție de tipul de metamorfozare plastică propus. 


V. 2. Strategii, metode şi mijloace de transpunere plastică 

În procesul metamorfozării formelor, abordez o serie de date ale realității vizuale, 
materiale sau spirituale, pe care le rețin şi le potențez percepția semantică pentru perenitatea 
temporală a valorii mesajului acestora. Pledez aşadar pentru procedeul de transformare a 
înfățişării caracterului real al unor forme. Mă bazez pe o estetică şi o simbolistică personală, 
rodul unor observaţii şi experiențe plastice dobândite până acum. Redefinirea dialogului 
formelor tridimensionale cu spațiul public contemporan poate dezvălui noi laturi ale 
frumosului şi cunoaşterii, ca rezultate ale experiențelor ce țin de interferenţele dintre ştiinţe şi 


arte. 


V. 3. Metamorfozele zborului-mituri şi simboluri abordate şi metamorfozate 

Metamorfozarea tematică a formei, pe care am abordat-o atât sculptural, cât şi 
scenografic, a impus gruparea lucrărilor personale după anumite criterii, legate de: subiectul 
compozițional, valorificarea obiectelor ready-made, recursul la mitologie prin intermediul 
simbolicului, la temele de largă generozitate în ceea ce priveşte desprinderea de soclu în 


domeniul sculpturii, inserţia în spaţiu, mesajul şi materialul ales pentru transpunere. 


V. 4. Soluţii constructiv - plastice prezente în spaţiul scenografic al teatrului de 
animaţie 

Elementele care compun scenografia unui spectacol se identifică în spaţiul scenic sub 
forma unor obiecte cu valențe metaforice. Formele acestora reprezintă rezultate ale procesului 
de metamorfozare plastică în structurarea scenică a imaginilor. Soluţiile prezentate sunt 
însoțite adesea de schiţe în mapa de scenografie şi caietul de regie, unde pot fi remarcate 
etapele stilizărilor plastice în cadrul acestui proces. 

Evidenţiez aşadar câteva aplicații ale temei de metamorfozare a formelor, rezultate ale 
experienţei profesionale, rodul implementării conceptului cercetat şi al configurării acestora în 
viziune scenografică. 

Modelarea dispozitivelor scenografice prin metamorfozarea structurii de construcție a 
acestora, cu scopul obţinerii mişcărilor complexe, a condus la afirmarea capacităților 


păpuşarului în realizarea obiectivelor şi a atitudinilor sale expresive. 

V.5. Caracteristici şi expresivităţi ale materialelor în creaţia personală 

Metamorfozarea volumelor pentru care optez în compoziţiile propuse, îmi susțin 
practic demersul teoretic dezbătut în acestă teză. Compozițiile transpuse în lemn, metal, 
piatră, prin tehnici mixte sau în materiale neconvenţionale, reprezintă de fapt repertoriul 
divers al mijloacelor plastice în care poate fi abordată forma prin procesul de metamorfoză. 
Esenţele lemnoase încărcate de nobleţe, cum ar fi cireşul, părul, salcâmul, dudul şi nucul, 
transmit atât spațiului, cât şi receptorului din căldura interioară a fibrelor. 

Materialele şi tehnicile reprezintă suportul mijloacelor de transpunere plastică a 


fuziunii dintre concret şi viziune, prin metamorfozare. 


V. 6. Tehnici şi procedee de lucru abordate 

Tehnicile de sculptură pe care le abordez şi pe care le adaptez în funcție de materialul 
de transpunere se împart în mai multe categorii. Printre cele cu caracter tradițional, se 
regăsesc în general: cioplirea în piatră, sculptura în bronz, sculptura în metal, sculptura în 
lemn, modelarea şi turnarea. Acestea constituie întotdeauna fundamentul sculpturii în 
metamorfozarea plastică a volumelor prin cioplirea sau modelarea unor materiale dure sau 
maleabile, reprezentând tridimensional formele naturii vii. Dacă vom problematiza formula: 
materie, formă, stil, vom determina sfera modalităţilor de expresie specifice în cazul 
sculpturii. 

Rezistența materialelor proprii acestei forme de exprimare plastică a 
tridimensionalității ne asigură durabilitatea formelor create, a materiei metamorfozate, sub 


concepte distincte. 


V. 7. Semnificaţii şi mesaje artistice propuse 

Metamorfozele simbolice ale formei lasă astfel câmpul interpretărilor deschis unui 
noian de tălmăciri al înţelesurilor care pot sparge ermetismul unor idei tabu. Variabilitatea 
înțelesului mesajelor plastice presupune chiar libertatea ambelor părți, atât a creatorului, cât şi 
a receptorului. 

Când Întunericul devine Lumină, când apa devine uscat iar Lutul se transformă în 
Fiinţă, forma îşi găseşte regenerarea prin intermediul următorului circuit al materiei: Naştere — 
Viaţă — Moarte. Corolarul acestor meditații profunde este reflectat prin intermediul unui 
leitmotiv plastic, prezent în cultura antică grecească prin labirint. Relaţia Om — Univers nu 
poate fi privită decât ca un intermezzo şi ambianță cosmogonică a regenerării ființei umane 
prin mit şi simbol. 

Prin titlurile pe care le-am dat lucrărilor de sculptură am dorit să ofer câteva cuvinte 


cheie pentru apropierea receptorului în decriptarea mesajului principal. Subcapitolul prezintă 

detaliat, în funcție de metamorfozele tematice, pentru fiecare subiect în parte, o serie de 


semnificaţii şi mesaje pe care doresc să le transmit prin lucrările mele. 


V. 8. O nouă viziune asupra formei şi a metamorfozării în actul de creaţie cu 
largi valenţe sincretice pentru manifestările din a doua jumătate a secolului XX şi a 
celor postmoderne 

Propunem un nou mod, mai complex de reflecţie la evoluţia materiei prin intermediul 
formei şi a procesului de metamorfozare a acesteia, ca rezultat al activităţii factorul uman, 


raportându-ne la coordonatele spaţio-temporale ale existenţei noastre. 


Concluzii 

Polifoniile metamorfozelor plastice ale formei cu caracter tridimensional, în spaţiul 
românesc, reclamă discursul simbolic pe fondul neo-bizantinismului şi al accentelor 
suprarealiste, cu bogate similitudini în miturile şi legendele unor creaţii româneşti ancestrale. 

Importanţa remarcabilă pe care a avut-o sculptura la înnoirea mijloacelor de expresie 
în secolul al XX - lea, se datorează acestor multiple posibilități de exprimare, conferite prin 
metamorfozarea formei în spațiu. 

Pentru o înțelegere adecvată a fenomenelor şi mutațiilor din plan estetic, petrecute în 
domeniul vizual al artelor, a fost necesară o scrutare aprofundată a aspectului şi înţelesului 
formelor, a stilisticii personale ce caracterizează concepțiile creatorilor de metamorfoze 
plastice. 

Forma elaborată, al cărei conţinut este structurat prin intermediul mitului şi al 
simbolului, va avea şansa perenităţii în contextul dinamic — evolutiv, determinat de unitatea 
Spaţiu — Timp. Cercetările efectuate au scos la iveală existenţa în plan cultural a unei 
multitudini de simboluri în producţiile artistice care au pornit de la metamorfozarea formei. 

Atât arta medievală a Occidentului latin, cât şi cea a Orientului bizantin au fost 
realmente influențate de această bogăție de imagini şi simboluri, mituri sau legende. 
Frecvența acestor lucrări reprezintă expresia spiritului uman şi rezultatul realităților stabilite 
între om şi mediul în care îşi dezvoltă personalitatea şi evoluează spre cunoaştere. 

Diversificarea fondului documentar prin multiplicarea genului legendelor referitoare la 
animale, a literaturii şi artei printr-un transfer tematic sau iconografic, s-a reflectat cu 
prisosință prin intermediul unor simboluri plastice cu valoare arhetipală. Încărcătura 
semantică a transmis în mod condensat sensurile şi semnificațiile pe care le poate lua viața 
spirituală a omului medieval, în funcție de limbajul de exprimare specific fiecărei forme 


artistice. 

Argumentele prezentate anterior ne îndreptăţesc să subliniem cu certitudine faptul că 
în artele vizuale, miturile şi legendele conţinute, definite şi înfiripate în timp, determină 
adepții acestor direcţii de cercetare ştiinţifică şi documentare artistică să născocească 
plăsmuiri dintre cele mai originale, încărcate de sens şi mesaj. Aceste preferinţe, dau valoare 
de simbol creaţiilor ce proclamă forma originară. 

Valoarea simbolică complexă, de care se bucură reprezentarea păsării în istoria artelor 
este potenţată şi de semnificaţii religioase - porumbelul trimis de Noe, Duhul Sfânt din 
Creştinism sau asocierea motivului de pasăre cu sufletul uman din timpul Noului Regat din 
Egiptul Antic. 

Metamorfozele se evidențiază de asemenea şi în mitologia greco-romană (imaginea 
sirenelor), calendarul aztec expresivitatea plastică din ilustrațiile codexurilor. În alchimia 
chineză, pasărea, căpetenia acestei specii, a apărut încă din neolitic generând constituirea 
mitului Phoenix (Feng-Huang). Păsările erau asociate cu Soarele, probabil cu razele acestuia, 
cea roşie simbolizând Sudul. 

Zborul renaşte din labirint iar prin intermediul metaforfozei vizual — plastice şi a 
asocierilor diverse, capătă noi sensuri metaforice proprii. Tema zborului, într-un demers 
vizual - plastic, concentrează atenţia pe relația formelor nou create cu spațiul vizual artistic, 
caracterizat prin largi valenţe arhetipale şi angajează specialiştii pentru cercetarea detaliată a 
acestor problematici în contextul integrării prin metamorfozare a operei de artă într-un 
ambient vizat. 

Corpul uman însuşi poate constitui o metaforă plastică, prin intermediul conținutului 
semantic în care este întegrat ca motiv şi prin relația cu spațiul la care se raportează. 
Coordonatele Spaţiu — Timp, joacă un rol important în structurarea imaginilor ale căror 
valenţe umane îi sunt caracteristice. 

Sub imperativul Lumină, Cuvânt şi Suflet, fiindcă Artă fără Dumnezeu nu există, 
forma comportă şi un conţinut luminos încă de la începuturile Marii Faceri ale Universului, 
deoarece s-a constatat că originea şi morfologia materiei poate fi percepută şi investigată prin 
intermediul legilor fizicii. 

În accepțiunea teologică, unul dintre semnele lăsate de Însuşi Dumnezeu - Marele 
Creator, este reprezentat pe cer, ca efect de cauzalitate a unui fenomen optic, pe care ni-l 
explicăm deja - curcubeul şi ROGV AIV-ul său. 

Efectele generate de formă şi de spaţiu prin interacțiunea cu mentalul nostru pot 
însemna energia de conexiune dintre energia exterioară şi energia interioară de care dispunem 


încă de la geneză. 

Forma atrage, polarizează şi înglobează energia materiei din exteriorul corpului uman 
iar arta capătă funcție unificatoare pentru simţurile spiritului nostru. 

Datorită aspectelor concluzive prezentate anterior, transpare şi rezultatul. Legătura 
omului cu creația artistică se rezumă la identificarea personalităţii noastre cu arhetipurile 
umane. 

Prin intermediul puterii cosmogonice provenită din joncțiunea celor patru elemente 
primordiale (apă, aer, foc, pământ), forma plastică şi caracterul uman care o însoţeşte în 
plăsmuirile sale elaborate şi spiritualizate se metamorfozează printr-o continuă raportare la 
contextul stilistic din care face parte atât autorul, cât şi publicul receptor, elevat. Ea se va 
dezvălui continuu în noi şi noi viziuni plastice. 

Pornind de la arhetipuri şi valorificând constant mitul, fără a desconsidera funcția şi 
semnificația originară din spaţiul ancestral, forma se regăseşte în spiritul nostru, al 
civilizațiilor contemporane, sub raportul multitudinii înfățişărilor metamorfozate peste 
veacuri. 

Cercetarea metamorfozelor în lucrarea de față reprezintă încă o etapă propusă în 
evoluţia studierii artelor vizuale ale secolului al XX -lea şi poate fi continuată şi pentru a II — 
a jumătate a acestui veac. 

Prin Călătoria în timpul unor civilizaţii ancestrale, în care Toteismul şi Vânătoarea 
lansează atitudini de Invocaţie împotriva haosului, iar Poarta, ca obiect metaforic ne poartă 
prin Pulsațiile vieţii în illo-tempore şi în spațiul de transcendenţă celest sau htonian, prin 
Desprindere şi Ascensiune sau Spre abis, către sublimul unui Zbor spre infinit, unde 
mitologiile antice ale lui Horus, Minos, Dedal şi Icar sau ale Sirenelor, Basiliskului şi 
Calandrinonului Evului Mediu îşi caută Dualitatea spiritului uman renăscând şi regenerând 


continuu, arhetipal, prin metamorfoză, cu idealurile cosmogonice ale Creatorului în Univers. 

